Koffieshops | Bileam se Donkie
Category Archives: Koffieshops
'n Droom van 'n aand by Bella Sophia!!
Posted on Mei 26, 2012 by Ewald Schmidt
Ek en Vroulief is groot Masterchef fêns. Al moet ek Dinsdagaande uitgaan op die ander huisbesoek, (nie Huisbesoek- my motorfiets nie…) is dit nie iets om te mis nie- dankie Sony vir die pragtige DVD recorder! Ons mis nie 'n episode nie…
Vandat Masterchef SA begin het, was ons ook groot Berdina fêns… Ons was sommer BAIE omgekrap toe sy so vroeg huis toe is- 'n mens kon mos sien die dame verstaan 'n kombuis die heel beste van hulle almal! (Onses insiens…)
Ons het op Kwela gesien sy het nou haar eie restaurant oopgemaak. Dit inspireer my- as iemand 'n droom vat, en dit gaan waar maak. Tydens die Kreatiewe verouderingskursus twee weke gelede het ek een van Riviera gemeente se dominees gevra: Waar is Berdina se restaurant… Dit blyk toe dis die naaste ordentlike koffieplek aan sy huis, en hy verduidelik mooi vir ons…
So word dit Pinkstertyd, en alles raak baie hectic in die gemeente. Ek sien al 'n rukkie gelede: hier kom 'n moeilike tyd. As 'n mens dit weet, dan moet jy beplan. So beplan ek toe vir my en Vroulief 'n heerlike aandjie uit. Weg van gemeente, kinders, katte, spietkops en ander derglike kwellings in die lewe. Eers bespreek ek vir ons 'n plekkie in een van ons gunsteling gastehuise- Marija Manor daar in Montana. 'n Mens wil mos nie laataand op 'n Vrydag die aand terug Noorde toe vat nie.
Berdina se eetplek is die Bella Sophia Culinary Café in Riviera.Op hulle facebook bladsy het hulle geadverteer dat gisteraand 'n Jazz- kitaar aand saam met Keira Witherkey sal wees. Ek weet niks van jazz kitaar musiek nie, maar ek het net geweet: hierdie is die plek om Vroulief na toe te vat- dit gaan soveel beter as 'n aandjie in die SPur wees.
Ons het met aankoms elkeen 'n Cosmopolitan cocktail geniet. Ja, Louis Gossett Jnr, ek weet "real men dont drink pink drinks…" maar manne wat "in touch with their feminine side" is, se kanse is soveel beter… 🙂 Jong, 'n Cosmopolitan is potent! Pienk, maar hy slaan hard!
Ons vriendelike kelnerin het vir ons die spesiale aanbiedinge van die aand mooi verduidelik. Die aanbevole dis was gekrummelde hoender, met "black-eyed peas"- sou dit nou kekerertjies wees? Daarmee saam kom 'n mieliebroodjie en baie lekker spinasie. Vroulief het dadelik daarvoor ja gesê, maar hulle het my by die ertjie-woord verloor (sorry Berdina, dis nie jy nie, ek is maar so van kleins af…)
Maar ekke: ek het die Asian Sticky Spiced beef, spring onions, chili pickle, bamboo shoots & sesame seeds tagliatelle pasta probeer. Ek wil net sê: dit was een van die heel lekkerste pasta-ervarings in my ganse lewe! Kyk gerus deur die hele menu- dis baie lekker kos! Daardie pasta was baie geurig, met so lekker nasmaak wat dit in die mond los! Soos ek en vroulief maar maak, het ons ook bietjie aan mekaar se kossies geproe- en daardie gekrummelde hoender was so sappig en mooi gaargemaak, dat ek die geheim self sou wou weet: hoe doen julle dit? Ek wens my hoender kon so lekker proe!
Ons het vir nagereg 'n Mississippi Mudpie gedeel. Dis nou 'n stukkie lekker- so 'n harde sjokeladekoek buitekant, met so loperige sjokelade binnekant en room- hemels!
Ons het ons ete afgesluit met cappuchino. Baie netjies gemaak, met verskillende patroontjies op.
Ons was aangenaam verras met die somtotaal van die rekening, die vriendelike diens, en ons het baie van die musiek gehou.
Ons het toe nie vir Berdina ontmoet nie, ons het gesien sy lyk baie besig en wou nie pla nie. Sal eendag as ons weer in die bose stad is, gaan koffie drink en hallo sê. So nee, ons is niks betaal om te adverteer nie!
Maar vir ons twee vlugtelinge uit die Pastorie was dit 'n baie lekker aandjie uit. Ons het goeie waarde vir geld gekry, en beveel dit graag vir al ons vriende aan.
Posted in Koffieshops
Vandag is die dag…
Posted on September 7, 2011 by Ewald Schmidt
My facebook status op die oomblik is:
mense, vandag kom net een keer in die hele ganse ewigheid. moet hom nou nie gaan staan en opfoeter nie!
En vandag is die eerste dag van die res van my lewe. En die stinkende hanswors sê ek moet prektis wat ek priets. So this is it.
Ek gaan nie vandag my lessenaar skoonmaak nie. Ek het netnou my kerkkantoor gesms en gesê dat ek een van my baie opgehoopte dae verlof gaan neem. Ek het my selfoon gestel dat hy geen boodskappe neem nie.
Huisbesoek se tank is vol. Nou sit ek net en wonder: wat maak ek nou om 'n heerlike dag te beleef, waar my gees weer by my liggaam kan uitkom. Nou net vir die drie mense wat daardie storie nog nie ken nie (die karwagte by die Blou Windpomp?) Toe David Livingstone so deur Afrika getrek het, het hy soos 'n tipiese Engelse ontdekkingsreisiger die hele huis saamgeneem. En daarvoor het hy mos baie drakrag nodig gehad, en so het hy baie van die swart stamme se mense gehuur om sy porseleinborde en kristalglase en bottels luukse wyn, en sy drie trommels onderbroeke en vier trommels kouse… ens ens… te dra oral waar hy gaan. So nou en dan het oom Dawie bietjie haastig geraak, en die mense gedryf om dae aaneen baie ver te loop. En eendag toe gaan sit al sy portiere. En toe hy die tolk vra wat hulle so brom, toe sê hy hulle sit en wag vir hulle gees om weer hulle liggaam in te haal. Die tempo was so bietjie haastig na hulle Afrika sin.
Nou ja, ek sit ook en brom so bietjie, die tempo was so bietjie haastig vir my die afgelope ruk. Behalwe nou, grapjas Didi, dat ek mos eintlik net Sondae werk, en dan net vir 'n uur, die helfte van die tyd nog met toe oë ook, het ek mos eintlik baie, baie tyd om op die blogs rond te lê. Behalwe nou dat die bloggery partykeer net 'n manier is om vinnig weer perspektief te kry in die rondhardloop, en dat die afgelope drie weke elke dag meer as 10 ure se werk ingehou het, verlede naweek ingesluit. So as grapjas Didi nie omgee nie, of as hy/sy/dit wel omgee, ek gee nie 'n hel om nie, vat ek vandag by die OFF.
Ek is lus vir 'n ent op Huisbesoek, dalk sal dit beter gaan as die laaste keer. Ek is lus vir Bose stad nommer 2- Gomorra. Ek vorder dalk net tot by die Kolonade, en is lus vir 'n fliek. Dan is ek lus vir iets wat nie in 'n franchise gemaak is om te eet nie. Spur burgers of Wacky Wednesday sal dit nou nie helemal doen vandag nie. Die enigste uitsondering is die Fruit & Veg in Zambesiweg- dis nou as ek nie na Woodlands Boulevard s'n toe verdwaal nie- The Food Connection- of wat noem hulle die goed?
Ek is lus om na nuwe motorfietse te gaan kyk. BMW. Dalk selfs die Harley vir die oudag. Ek is lus om tweedehandse karre te kyk, dalk sien ek 'n mooi Yaris tjieptjiep.